b'\n_START_ARTICLE_\nEurajoen vaakuna\n_START_PARAGRAPH_\nEurajoen kunnanvaakuna on Eurajoen kunnan tunnus, jonka kuunari-aihe viittaa rannikkopit\xc3\xa4j\xc3\xa4n merenkulkuun. Vaakunan selitys on \xe2\x80\x9dsinisess\xc3\xa4 kent\xc3\xa4ss\xc3\xa4 kultainen, kolmimastoinen kuunarilaiva.\xe2\x80\x9d Vaakunan on suunnitellut Heikki Hermonen, ja se vahvistettiin alun perin Luvian kunnanvaakunaksi 15. helmikuuta 1954. Vaakunasta tuli Eurajoen tunnus, kun Luvia ja Eurajoki yhdistyiv\xc3\xa4t 2017.\n_START_SECTION_\nVanha vaakuna\n_START_PARAGRAPH_\nAlkuper\xc3\xa4inen Eurajoelle 26. tammikuuta 1950 vahvistettu vaakuna on saanut aiheensa kunnan historiasta ja sijainnista. Vaakunan nahkiainen ja rapu ovat per\xc3\xa4isin vanhasta seurakunnan sinetist\xc3\xa4. Muuri viittaa Eurajoella sijainneeseen keskiaikaiseen Liinmaan linnaan, ja aaltokoro kunnan halki virtaavaan Eurajokeen. Vaakunan suunnitteli Gustaf von Numers, ja sen selitys on \xe2\x80\x9dkultakent\xc3\xa4ss\xc3\xa4 punainen, kilven toisesta reunasta toiseen ulottuva, sakarainen, alapuolella aaltokoron rajoittama muuri, josta nousee musta rapu pidellen saksissansa sinist\xc3\xa4 nahkiaista\xe2\x80\x9d. Vaakuna j\xc3\xa4i ep\xc3\xa4viralliseksi kotiseutuvaakunaksi, kun Luvia liittyi Eurajokeen.'